आजकै दिन : रोलिङ स्टोन्स फ्रान्समा
सन् १९७१ मा आजकै दिन इंग्लिस रक ब्यान्ड रोलिङ स्टोन्सले बेलायत छाडेको थियो । बेलायत सरकारको उच्च कर नीतिबाट जोगिन ब्यान्डले बेलायत छाडेको थियो ।
काठमाडौँ — सन् १९७१ मा आजकै दिन इंग्लिस रक ब्यान्ड रोलिङ स्टोन्सले बेलायत छाडेको थियो । बेलायत सरकारको उच्च कर नीतिबाट जोगिन ब्यान्डले बेलायत छाडेको थियो ।बेलायतमा मिक जागर एन्ड कम्पनीले ९३ प्रतिशत कर तिर्नुपर्ने भएपछि आर्थिक सल्लाहकार प्रिन्स रुपर्ट लोवेन्स्टिनको सल्लाहअनुसार ब्यान्ड फ्रान्स पुगेको थियो । त्यसपछि ब्यान्डले नेदरल्यान्ड्स होल्डिङ कम्पनीमा लगानी गरेको बताइन्छ । त्यसपछि ब्यान्डले फ्रान्सबाट आफ्नो सांगीतिक करिअरलाई निरन्तरता दिएको थियो । सन् १९६२ मा स्थापित ब्यान्ड रक गीतको दुनियाँमा निकै चर्चित छ । ६ दशकभन्दा लामो समय सांगीतिक क्षेत्रमा क्रियाशील रहेको ब्यान्डका ‘आई कान्ट गेट नो स्याटिस्फ्याक्सन (१९६५)’, ‘गेट अफ माई क्लाउड (१९६५)’, ‘पेन्ट इट ब्ल्याक (१९६६)’ अन्तर्राष्ट्रिय रूपमै निकै चर्चित गीत हुन् । मिक जागर, केइथ रिचार्ड्स, ब्रायन जोन्स, विल वाइमन र चार्ली वाट्स ब्यान्डका संस्थापक सदस्यहरू हुन् । रोनी वुड, मिक टेलर र इयान स्टेवार्टपछि थपिएका हुन् । हाल जीवित रहेका मिक, केइथ र रोनी अझै पनि संगीतमा सक्रिय छन् । विश्वव्यापी रूपमा रोलिङ स्टोन्सका २० करोडभन्दा बढी एल्बमहरू बिक्री भएका बताइन्छ । ब्यान्डले तीन पटक ग्रामी अवार्ड र एक पटक ग्रामी लाइफटाइम अचिभमेन्ट अवार्ड जितिसकेको छ । बिलबोर्ड म्यागेजिनले रोलिङ स्टोन्सलाई सर्वकालीन उत्कृष्ट ब्यान्डको संज्ञा दिएको छ ।